
Text rozhodnutia
Súd: Krajský súd Bratislava Spisová značka: 3Cob/104/2016 Identifikačné číslo súdneho spisu: 1215202815 Dátum vydania rozhodnutia: 30. 09. 2016 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2016:1215202815.2 Uznesenie Krajský súd v Bratislave v senáte zloženom z predsedu senátu JUDr. Štefana Zelenáka a členiek senátu JUDr. Miroslavy Janečkovej a JUDr. Andrey Sedlačkovej, v právnej veci žalobcu F.. L. Q., Z.. X.X.XXXX, B. T. XX, B., práv. zast. JUDr. Janou Piatnicovou, advokátkou, Tehelná 4, Bratislava, proti žalovanému DANO s.r.o., Okružná 3239, Modra, IČO: 36 177 725, práv.zast. Advokátska kancelária VASIĽ, ŠIMONOVIČ & partners, s.r.o., Kuzmányho 29, Košice, o zaplatenie 900,- EUR s príslušenstvom a o odvolaní odporcu proti uzneseniu Okresného súdu Bratislava II v Bratislave č.k. 26Cb/53/2015-64, zo dňa 27.1.2016, jednohlasne takto r o z h o d o l : Krajský súd v Bratislave uznesenie Okresného súdu Bratislava II v Bratislave č.k. 26Cb/53/2015-64, zo dňa 27.1.2016 v napadnutej časti týkajúcej sa náhrady trov konania p o t v r d z u j e . Žalovanému náhradu trov odvolacieho konania nepriznáva. o d ô v o d n e n i e : 1. Súd prvej inštancie uznesením uložil žalobcovi povinnosť zaplatiť žalovanému náhradu trov právneho zastúpenia v sume 184,56 EUR do 15 dní od právoplatnosti uznesenia a súčasne zrušil uznesenie súdu prvej inštancie č.k. 26Cb/53/2015-35 zo dňa 20.7.2015, ktorým uložil žalovanému povinnosť zaplatiť súdny poplatok za odpor v sume 54,- EUR. Výrok týkajúci sa náhrady trov konania odôvodil odkazom § 146 ods. 2 O.s.p., zavinením zastavenia konania zo strany žalobcu a vznikom trov na právnom zastúpení za 2 úkony právnej služby (prevzatie a príprava právneho zastúpenia, podania odporu) v sadzbe 51,45 EUR a za 1 úkon právnej služby (podanie odvolania) v sadzbe 25,73 EUR a paušálnej náhrade hotových výdavkov 3x po 8,39 EUR a náhrade 20% DPH v sume 30,76 EUR. 2. Proti časti tohto uznesenia týkajúcej sa náhrady trov konania podal včas odvolanie žalobca navrhujúc ho zrušiť a vec vrátiť súdu prvej inštancie na ďalšie konanie. Uviedol, že priznanie náhrady za úkon právnej pomoci, ku ktorému žalobca nezadal príčinu považuje za nespravodlivé. Namietal, že nemôže byť penalizovaný za nesprávne súdne rozhodnutie a hradiť trovy, ktoré nevznikli jeho vinou. Uznesenie označil aj za nepreskúmateľné, keď z neho nevyplýva, na základe akého predpisu priznal súd prvej inštancie náhradu za odvolanie ,ktoré bolo podané voči uzneseniu č.k. 26Cb/53/2015-44 zo dňa 10.9.2015. 3. Podľa § 470 ods. 1 zák. č. 160/2015 Z.z., ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 4. Odvolací súd prejednal vec iba v napadnutej časti týkajúcej sa náhrady trov konania podľa § 379 a podľa § 385 ods. 1 a contrario zák. č. 160/2015 Z.z. a dospel k záveru, že uznesenie je v napadnutej časti vecne správne. Podľa § 256 ods. 1 zák. č. 160/2015 Z.z., ak strana procesne zavinila zastavenie konania, súd prizná náhradu trov konania protistrane. 5. V prejednávanej veci je nepochybné, že zastavenie konania zapríčinil žalobca a preto je povinný nahradiť žalovanému účelne vynaložené trovy. Odvolací súd zhodne so súdom prvej inštancie považuje odvolanie žalovaného z 1.10.2015 za účelne vynaložené trovy a keďže len na základe podaného odvolania sa mohol žalovaný domôcť zmeny vecne nesprávneho rozhodnutia. Odvolanie patrí podľa § 13a ods. 2 písm. b/ vyhl. 655/2004 Z.z. medzi úkony právnej služby, za ktoré patrí odmena a keďže táto bola aj určená v sume zodpovedajúcej jednej polovici základnej sadzby tarifnej odmeny, odvolací súd uznesenie súdu prvého stupňa ako vecne správne podľa § 387 ods. 1 zák. č. 160/2015 Z.z. potvrdil. 6. Žalovaný bol v odvolacom konaní úspešný, mal by tak podľa § 396 ods. 1 v spojení s § 255 ods. 1 zák.č . 160/2015 Z.z. právo na jeho náhradu. Nakoľko mu v tomto konaní trovy nevznikli, odvolací súd mu ich náhradu nepriznal. Poučenie: Proti tomuto uznesenie dovolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1215202815.2 (dáta aktuálne k 14. 11. 2026). Záväzné je znenie zverejnené súdom.




